वाळपयः गोंय, कर्नाटक आनी महाराष्ट्र ह्या तिनूय राज्यां खातीर म्हत्वाची आशिल्ली कणकुंबी कर्नाटकांतल्या माऊली देवस्थानाची 14 वर्सां उपरांत 12 फेब्रुवारीक जात्रा जातली. हे जात्रेक पांच लाखां परस अदीक भावीक येवपाची शक्यताय आसा. 11 फेब्रुवारीक दनपार सावनूच व्हड प्रमाणांत भावीक कणकुंबींत दाखल जाल्यात. दीसभर तांणी देवळांत सुरू आशिल्ल्या विवीध धर्मीक उपक्रमांनी वांटो घेतलो.
 माऊली देवस्थानाची जात्रा दर 12 वर्सांनी येता. मदल्या काळांत कोरोना म्हामारीक लागून दोन वर्सां ही जात्रा फुडें धुकाल्ली. ताका लागून अंदूं ही जात्रा 14 वर्सांनी मनयतात.
 शेनवारा माऊली देवी कोदळी कळसागडे आनी गुळंब देवीचें कंद्रे देवस्थानाक भेट दिवन सांजे वेळार चिगुळे गांवांत आयली. जेवळाच्या वाठारांत ढोल ताशांच्या गजरांत माऊली देवी देवळांत पावले उपरांत धर्मीक विधी जाले. सांजे वेळार सांस्कृतीक कार्यावळी सादर जाल्यो. राती उसरां चिगुळेच्या लोकांनी श्री सांतेरी केळबाय नाट्य मंडळ पारवड वतीन विठ्ठल गावडे पारवडकर हांचें संगीत संत सावतामाळी नाटक सादर केलें.
 12 फेब्रुवारीक सकाळीं 10 वरांच्या सुमाराक माऊली भेट ही विशेश धर्मीक कार्यावळ जातली. 14 वर्सां उपरांत माऊली देवीच्या भयणांची भेट जातली. देवळा मुखार आशिल्ले तळयेक दुदाचो उमाळो फुट्टा अशी ह्या देवळा संबंदांत एक आख्यायिका आसा. फाटल्या कांय म्हयन्यां सावन ह्या देवस्थानाचे तळयेचें उदक दुदा भशेन जालां. ताका लागून माऊलीची भेट निश्चीत जाल्ल्याची भाविकांची भावना आसा. ताका लागून अंदूं माऊली देवीची जात्रा जातली अशें निश्चीत करून भाविकांनी हे संबंदांतलें नियोजन केल्लें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 